休日清曉讀書多稼亭
作者：楊萬里
朝代：宋

paragraphs: 携家守荆溪，忽忽已一朞。
官舍非不佳，懷抱長鮮怡。
若非僮僕病，定復兒女啼。
昔貧歎不飽，今愁豈緣饑。
晨起袖書冊，急登亭上嬉。
露痕尚星月，風氣無窗扉。
頓覺老病身，不禁絺綌衣。
昨暑何可度，朝涼乃爾奇。
白鳥遠如蝶，玄蟬哦似詩。
松色雪我神，荷香冰我脾。
憂樂忽安在，形骸亦俱遺。
穉子不解事，朝餐呼我歸。